b'\n_START_ARTICLE_\nPantelei Kiselov\n_START_SECTION_\nFamilia\n_START_PARAGRAPH_\nPantelei a fost cel de-al treilea copil al familiei Gheorghi \xc8\x99i Tomi\xc8\x9ba Kiselov. A avut trei fra\xc8\x9bi - Simeon, Ilia \xc8\x99i Anghel \xc8\x99i dou\xc4\x83 surori - Elena \xc8\x99i Eudikia. Gheorghi Kiselov era un comerciant \xc3\xaenst\xc4\x83rit care \xc8\x99i-a dorit ca \xc8\x99i copii s\xc4\x83i s\xc4\x83 \xc3\xaei urmeze \xc3\xaen conducerea afacerilor familiei, motiv pentru care s-a preocupat \xc3\xaen mod deosebit pentru educa\xc8\x9bia acestora, \xc3\xaenscriindu-i la \xc8\x99coala local\xc4\x83 din Svi\xc8\x99tov \xc8\x99i chiar angaj\xc3\xa2nd un pedagog personal pentru a le supraveghea progresele. Pantelei a dovedit aptitudini pentru \xc3\xaenv\xc4\x83\xc8\x9barea limbilor str\xc4\x83ine, \xc3\xaen special limba francez\xc4\x83.\n_START_SECTION_\nCariera militar\xc4\x83\n_START_PARAGRAPH_\n\xc3\x8en 1880 intr\xc4\x83 la \xc8\x98coala Militar\xc4\x83 de Ofi\xc8\x9beri din Sofia, dovedindu-se a fi unul dintre cei mai buni studen\xc8\x9bi. La 30 iulie 1883 are loc ceremonia de absolvire a \xc8\x99colii \xc3\xaen prezen\xc8\x9ba prin\xc8\x9bului Alexander Batenberg, care le-a \xc3\xaenm\xc3\xa2nat gradele de sublocotenent. Dup\xc4\x83 absolvire, Pantelei a fost repartizat Batalionul 15 Infanterie dislocat \xc3\xaen ora\xc8\x99ul s\xc4\x83u natal, Svi\xc8\x99tov.\n_START_SECTION_\nR\xc4\x83zboiul s\xc3\xa2rbo-bulgar (1885) \xc8\x99i perioada urm\xc4\x83toare\n_START_PARAGRAPH_\nDup\xc4\x83 izbucnirea r\xc4\x83zboiului s\xc3\xa2rbo-bulgar \xc3\xaen 1885, locotenentul Kiselov a fost trimis \xc3\xaen fruntea companiei sale s\xc4\x83 participe la ap\xc4\x83rarea Vidinului, unde a primit botezul focului. Ora\xc8\x99ul avea s\xc4\x83 fie repede \xc3\xaencercuit de for\xc8\x9bele s\xc3\xa2rbe superioare numeric, dar va rezista tuturor asalturilor, p\xc3\xa2n\xc4\x83 la finalul r\xc4\x83zboiului._NEWLINE_La 1 ianuarie 1888 Kiselov a fost \xc3\xaenaintat la gradul de c\xc4\x83pitan \xc8\x99i numit comandant al unit\xc4\x83\xc8\x9bii de gr\xc4\x83niceri din Svi\xc8\x99tov. Aici a petrecut urm\xc4\x83toarea decad\xc4\x83 a vie\xc8\x9bii sale, c\xc4\x83s\xc4\x83torindu-se \xc8\x99i av\xc3\xa2nd trei copii \xe2\x80\x93 Gheorghi, Aleksandr \xc8\x99i Tatiana._NEWLINE_La 1 ianuarie 1899 este avansat la gradul de maior, fiind numit la comanda unui batalion de infanterie din Varna. \xc3\x8en 1908 a fost rechemat de urgen\xc8\x9b\xc4\x83 la Sofia \xc8\x99i numit comandant militar al ora\xc8\x99ului timp de c\xc3\xa2teva luni, dup\xc4\x83 care a fost trimis de c\xc4\x83tre Statul Major General bulgar la un stagiu de preg\xc4\x83tire \xc3\xaen Fran\xc8\x9ba. Aici a petrecut un an servind \xc3\xaen Regimentul 82 Infanterie dislocat \xc3\xaen ora\xc8\x99ul Montjoi._NEWLINE_Dup\xc4\x83 \xc3\xaentoarcerea \xc3\xaen Bulgaria, a fost \xc3\xaenaintat la gradul de colonel \xc8\x99i numit comandant al Regimentului 5 Infanterie dislocat la Ruse. \xc3\x8en ajunul declan\xc8\x99\xc4\x83rii Primului R\xc4\x83zboi Balcanic a fost mutat din nou la Varna \xc3\xaen calitate de comandant al Regimentului 8 Infanterie.\n_START_SECTION_\nR\xc4\x83zboaiele balcanice (1912-1913)\n_START_PARAGRAPH_\nLa 7 septembrie 1912, \xc8\x9barul Bulgariei Ferdinand a declarat mobilizarea general\xc4\x83 a armatei. Regimentul 8 Infanterie a terminat mobilizarea \xc3\xaen \xc8\x99ase zile, av\xc3\xa2nd un efectiv de r\xc4\x83zboi de 70 ofi\xc8\x9beri, 4 func\xc8\x9bionari \xc8\x99i 4.716 trup\xc4\x83, grupa\xc8\x9bi \xc3\xaen patru batalioane. \xc3\x8en afar\xc4\x83 de armamentul individual, regimentul mai dispunea de 4 mitraliere. Pe 4 octombrie, regimentul a p\xc4\x83r\xc4\x83sit Varna, \xc3\xaendrept\xc3\xa2ndu-se spre raionul de concentrare al Diviziei 4 Infanterie \xe2\x80\x9ePreslav\xe2\x80\x9d din a c\xc4\x83rei organic\xc4\x83 f\xc4\x83cea parte. Divizia 4 era subordonat\xc4\x83 Armatei 3 bulgare comandat\xc4\x83 de generalul Radko Dimitriev, cu obiectivul de a ataca fort\xc4\x83rea\xc8\x9ba Kirk Kilisse. Regimentul colonelului Kiselov a fost parte a avangardei diviziei pe timpul \xc3\xaenaint\xc4\x83rii pe teritoriul Imperiului Otoman, fiind angajat imediat \xc3\xaen lupte grele \xc3\xaen \xc3\xaemprejurimile satului Seliolu._NEWLINE_For\xc8\x9bele bulgare au reu\xc8\x99it s\xc4\x83 \xc3\xaenfr\xc3\xa2ng\xc4\x83 trupele otomane \xc3\xaen b\xc4\x83t\xc4\x83lia de la Kirk Kilisse dar nu au continuat imediat urm\xc4\x83rirea acestora, fapt care a permis otomanilor s\xc4\x83 organizeze o nou\xc4\x83 linie defensiv\xc4\x83 mai la sud, \xc3\xaen jurul localit\xc4\x83\xc8\x9bii Lule Burgas. Colonelul Kiselov s-a f\xc4\x83cut cunoscut prin exemplul personal \xc8\x99i prin grija pentru men\xc8\x9binerea unui moral ridicat \xc3\xaen cele mai dificile momente ale luptei. B\xc4\x83t\xc4\x83lia de la Lule Burgas s-a \xc3\xaencheiat cu victoria bulgarilor dar armata bulgar\xc4\x83 a avut peste 20.000 de victime, fapt care a determinat \xc3\x8enaltul Comandament bulgar s\xc4\x83 ordone trupelor trecerea \xc3\xaen refacere pentru c\xc3\xa2teva zile. Ulterior Divizia 4 Infanterie a luptat pe linia Chataldzha, p\xc3\xa2n\xc4\x83 la \xc3\xaencheierea ostilit\xc4\x83\xc8\x9bilor._NEWLINE_\xc3\x8en cel de-Al Doilea R\xc4\x83zboi Balcanic Divizia 4 Infanterie, incluz\xc3\xa2nd regimentul 8 Infanterie, a f\xc4\x83cut parte din Armata 4 bulgar\xc4\x83, care a \xc3\xaenfruntat for\xc8\x9bele s\xc3\xa2rbe la Vardar. Dup\xc4\x83 atacul bulgar lipsit de succes din B\xc4\x83t\xc4\x83lia de la Bregalnica, Armata 4 s-a retras, ocup\xc3\xa2nd pozi\xc8\x9bii \xc3\xaen jurul satului Kalimantsi. La 24 iunie 1913, colonelul Kiselov a fost numit comandant al arierg\xc4\x83rzii Divizie 7 Infanterie care ocupa linia defensiv\xc4\x83. Prin rezisten\xc8\x9ba d\xc3\xa2rz\xc4\x83 a for\xc8\x9belor pe care le conducea a reu\xc8\x99it s\xc4\x83 asigure retragerea \xc3\xaen siguran\xc8\x9b\xc4\x83 a Divizie 2 Infanterie pe o nou\xc4\x83 linie de rezisten\xc8\x9b\xc4\x83, fapt care a contribuit decisiv la ob\xc8\x9binerea de c\xc4\x83tre bulgari a victoriei \xc3\xaen  B\xc4\x83t\xc4\x83lia de la Kalimantsi._NEWLINE_Dup\xc4\x83 r\xc4\x83zboi, Pantelei Kiselov a primit comanda Brig\xc4\x83zii 2 Infanterie din Divizia 4 Infanterie, pentru ca \xc3\xaen aprilie 1914, s\xc4\x83 fie numit comandant al acestei divizii.\n_START_SECTION_\nPrimul R\xc4\x83zboi Mondial (1915-1918)\n_START_PARAGRAPH_\nDup\xc4\x83 intrarea Bulgariei \xc3\xaen r\xc4\x83zboi de partea Puterilor Centrale, Divizia 4 Infanterie a fost inclus\xc4\x83 \xc3\xaen compunerea  Armatei 3, care avea misiunea de a asigura ap\xc4\x83rarea frontierei Dun\xc4\x83rii. La 1 septembrie 1916 Kiselov a fost \xc3\xaenaintat la gradul de general-maior._NEWLINE_Divizia comandat\xc4\x83 de generalul Kiselov a avut misiunea important\xc4\x83 de a captura ora\xc8\x99ul fortificat Turtucaia  situat pe malul drept al Dun\xc4\x83rii. Trupele bulgare erau sprijinite \xc8\x99i de un deta\xc8\x99ament german. La 5 septembrie generalul Kiselov a ordonat atacul liniei principale de ap\xc4\x83rare a ora\xc8\x99ului, reu\xc8\x99ind str\xc4\x83pungerea acesteia dup\xc4\x83 dou\xc4\x83 zile de lupte \xc3\xaenver\xc8\x99unate. C\xc4\x83derea liniei principale a fortifica\xc8\x9biilor a l\xc4\x83sat trupele rom\xc3\xa2ne care ap\xc4\x83rau ora\xc8\x99ul numai cu a doua linie de fortifica\xc8\x9bii dar care nu era complet\xc4\x83, ceea ce a determinat c\xc4\x83derea ora\xc8\x99ului \xc8\x99i predarea \xc3\xaentregii garnizoane._NEWLINE_B\xc4\x83t\xc4\x83lia de la Turtucaia s-a \xc3\xaencheiat cu victoria decisiv\xc4\x83 a for\xc8\x9belor bulgaro-germane, fapt care avea s\xc4\x83 se dovedeasc\xc4\x83 de importan\xc8\x9b\xc4\x83 vital\xc4\x83 pentru \xc3\xaentreaga campanie a anului 1916.  For\xc8\x9bele puterilor centrale au capturat: 480 ofi\xc8\x9beri, 28,000 trup\xc4\x83 \xc8\x99i 120 piese de artilerie, de la for\xc8\x9bele rom\xc3\xa2ne_NEWLINE_Dup\xc4\x83 aceast\xc4\x83 b\xc4\x83t\xc4\x83lie Armata 3 bulgar\xc4\x83 a continuat ofensiva pe teritoriul Rom\xc3\xa2niei. Generalul Kiselov a luat parte \xc3\xaen fruntea Diviziei 4 Infanterie la toate luptele  desf\xc4\x83\xc8\x99urate \xc3\xaen Dobrogea, p\xc3\xa2n\xc4\x83 la \xc3\xaenceputul anului 1917, c\xc3\xa2nd divizia este mutat\xc4\x83 pe frontul din Macedonia. Kiselov este avansat la gradul de general-locotenent, \xc8\x99i va r\xc4\x83m\xc3\xa2ne pe acest front p\xc3\xa2n\xc4\x83 la sf\xc3\xa2r\xc8\x99itul r\xc4\x83zboiului.\n_START_SECTION_\nDup\xc4\x83 r\xc4\x83zboi\n_START_PARAGRAPH_\nDup\xc4\x83 terminarea r\xc4\x83zboiului, Pantelei Kiselov a fost \xc3\xaenaintat la gradul de General de infanterie, cel mai \xc3\xaenalt grad militar din Armata Bulgariei, mut\xc3\xa2ndu-se cu familia la Sofia unde a murit \xc3\xaen urma unui atac de cord, la 14 octombrie 1927.'